Pisang masakan

Pisang masakan atau pisang olahan ialah kultivar pisang dalam genus Musa yang mana buahnya kerap dibuat masakan. Ia boleh dimakan muda ataupun masak, dan selalunya berkanji. Pisang ini turut disebut pisang tanduk, punti atau plantain. Untuk tujuan botani, istilah "punti" hanya dipakai untuk "punti betul" (pisang tanduk), sedangkan kultivar berkanji lain yang digunakan untuk memasak dipanggil "pisang olahan". Punti betul ialah kultivar Kumpulan AAB, sebaliknya pisang olahan pula ialah mana-mana kultivar bagi Kumpulan AAB, AAA, ABB, atau BBB. Nama saintifik diterima terkini untuk setiap kultivar dalam kumpulan ini ialah Musa × paradisiaca.

Penerangan 
 

Punti mengandungi lebih banyak kanji dan kurang gula berbanding pisang pembasuh mulut, jadi ia selalu dimasak atau setidaknya diproses sebelum dimakan. Ia selalunya direbus atau dibakar ketika dimakan muda, dan boleh dijadikan tepung selepas diproses dan diubah menjadi produk bakar seperti kek, roti dan lempeng. Punti muda turut sesuai direbus dan dipatikan lalu dijadikan pemekat dalam kuah. Isi punti muda selalunya keras dengan kulit yang sangat kejap dan harus dipotong dengan pisau untuk dibuang. 

Punti kuning yang matang boleh dikupas seperti pisang pembasuh mulut lain; isinya lebih lembut berbanding buah mudanya yang belum matang dan beberapa kanjinya terubahsuai menjadi gula. Ia boleh dimakan mentah namun tidak seharum pisang pembasuh mulut, jadi ia sering dimasak. Ketika digoreng, punti kuning akan terhangus lalu berubah warna perang keemasan. Ia turut sesuai digoreng, dibakar, ditaruh ketuhar atau dipanggang dengan arang, sama ada dikupas atau tidak. 

Punti ialah makanan ruji di kawasan tropika dunia, berkedudukan sebagai yang kesepuluh paling penting di dunia. Sebagai makanan ruji, punti diolah dengan cara yang hampir sama dengan kentang, dan dengan tekstur dan perisa neutral yang sama ketika mana buah mudanya dikukus, direbus atau digoreng. 

Memandangkan ia berbuah sepanjang tahun, punti menjadi makanan ruji simpanan sepanjang musim, lagi-lagi di negara-negara membangun dengan teknologi bekalan makanan, pengawetan dan pengangkutan yang tidak mencukupi. Di Afrika, punti menyediakan lebih 20 peratus daripada keperluan kalori untuk lebih 70 juta orang. Perladangan punti mudah dimusnahkan oleh taufan lantaran pokok pisang tidak dapat bertahan daripada angin kencang dengan baik. 

Punti sederhana mengeluarkan sekitar  tenaga makanan dan menjadi sumber potasium dan serabut diet yang baik. Getah daripada kulitnya, sesuai yang ada pada kesemua tumbuhannya boleh mengotorkan pakaian dan tangan, dan agak sukar untuk ditanggalkan.

Taksonomi 
Linnaeus awalnya mengelaskan pisang ke dalam dua spesies hanya berdasarkan pemakaiannya sebagai makanan: Musa paradisiaca untuk punti dan Musa sapientum untuk pisang pembasuh mulut. Kededuanya kini diketahui merupakan kacukan antara spesies Musa acuminata (genom A) dan Musa balbisiana (genom B). Nama terbitan awalnya Musa × paradisiaca, kini dijadikan nama saintifik bagi setiap kacukannya. Kebanyakan pisang moden ialah triploid mandul untuk Kumpulan AAB, yang kadang-kadang disebut "kumpulan Punti". Pisang masakan lain yang berkepentingan ekonomi termasuklah pisang Tanah Tinggi Afrika Barat (subkumpulan Mutika atau Lujugira) bagi Kumpulan AAA dan punti Pasifik (termasuk subkumpulan Popoulo, Maoli, dan Iholena), yang juga Kumpulan AAB.

Hidangan 
Pisang goreng iaitu salah satu makanan berdasarkan punti akan digoreng jeluk dalam minyak kelapa. Pisang goreng ini boleh disalutkan dengan tepung sadur atau terus digoreng. Ia ialah kudapan yang banyak ditemukan di Malaysia, Indonesia, Singapura dan Brunei. 

Di negara-negara Amerika Tengah dan kepulauan Caribbean, punti digoreng, direbus atau dimasukkan ke dalam sup. Di Kerala, punti yang ranum dikukus dan dimakan sebagai sarapan. Di Ghana, punti dijadikan sebagai masakan rebus. Selain itu, punti ranum yang digaul dengan rempah digoreng dengan minyak sawit atau minyak kacang tanah. 

Di selatan Amerika Syarikat, terutama di Texas, Louisiana dan Florida, punti dibakar di atas gril. Di Guatemala, punti direbus, dilenyek dan disumbat dengan kacang hitam yang dimaniskan. Kemudian, ia digoreng bersama minyak jagung atau minyak bunga matahari. Di Puerto Rico, Republik Dominica dan Cuba pula, punti direbus, dilenyek dan kemudian dimakan bersama telur goreng untuk sarapan.

Nutrisi
 

Punti ada 32% karbohidrat dengan 2% serabut diet dan 15% gula, 1% protein, 0.4% lemak, dan 65% air, dan membekalkan  tenaga makanan dalam  hidangan rujukan (jadual). Punti mentah ada sumber vitamin B6 (23% DV) dan vitamin C (22% DV) yang mantap (20% atau lebih Nilai Harian, DV), dan sumber magnesium dan potasium yang baik (10–19% DV). 

Mengandungi hanya sedikit beta-karotin (457 mikrogram per 100 gram), punti bukanlah sumber yang baik untuk vitamin A (jadual).

Lihat juga
 Senarai kultivar pisang

Catatan

Rujukan